Ego Odo, dux Burgundię, universis et singulis presentem paginam inspecturis, notum facio quod Garnerus, miles, de Fontibus, pro remedio animę suę, predecessorum et successorum suorum, dedit et concessit ecclesię B. Marię de Valle Scolarum, vallem quę est inter Change et Charmaron, a summo apud viam que ducit ad Sanctum Sequanum, usque deorsum ad vallem interjacentem apud Plombir simul ac declivia, ad honorem Dei et B. Marię virginis ibidem fundendum et edificandum. Ita tamen quod vallis illa interjacens includatur, ac fons sub rupe in supercilio montis ad usum animalium adaquandorum excludatur, et extra in utroque latere montis juxta longitudinem vallis tantum spatium terre quod sufficiat ad clausuram faciendam, propter strepitum hominum et accessum. Dedit idem G. fratribus ibidem divino mancipatis obsequio tres sextarios olei de noeriis suis de Change in vigilia Sanctorum Omnium annuatim percipiendos. Quod si forte defuerit in noeriis idem Garnerius et qui terram suam de Change post decessum suum tenebit, eosdem sextarios supradictis fratribus libere et sine molestatione persolvet. Et hanc donationem fecit de laude et assensu uxoris sue Gertrudis et Bartholomei, fratris sui, et domini Guillelmi, militis de Sauz, et Belen, uxoris ejus, de cujus feudo dicta vallis tenetur. Idem etiam Guillermus sex sextarios frumenti in decima de Rovre in puram et perpetuam elemosynam de assensu dicte B. uxoris sue et heredum suorum et domini Ricardi de Dompetra, de cujus feodo nominata decima tenetur, dedit et concessit memoratis fratribus in festo beati Remigii annuatim percipiendos. In cujus rei testimonio et munimine, de petitione et assensu presentem paginam sigilli mei impressione roboravi. Actum anno Domini M°CC°XV°.